पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। श्रीनगर एक्सटेंशन में गुरुवार को ड्रेनेज चेंबर निर्माण के दौरान अचानक मिट्टी धंस गई। इससे दो कर्मचारी दब गए। अन्य कर्मचारियों की सूझबूझ व जेसीबी से करीब 30 मिनट की मशक्कत के बाद दोनों को सुरक्षित निकाल लिया गया।
दरअसल, यहां 15 साल पुराना चेंबर धंसने के कारण दोबारा बनाया जा रहा था। यह 11 फीट गहरा है। इसके लिए सुबह ११.३० बजे खुदाई हो चुकी थी। इसी बीच बारिश शुरू हो गई, जिससे आसपास की मिट्टी धंस गई जिसमें पास खड़े कर्मचारी कांवरिया और हेमराज भी नीचे चले गए। दोनों कमर तक मिट्टी में दबे थे। अन्य कर्मचारियों ने तुरंत जेसीबी के सहयोग से उन्हें बाहर निकालना शुरू किया। इस दौरान आसपास के रहवासी भी इकट्ठा हो गए।
कांवरिया को जैसे-तैसे निकाल लिया, लेकिन हेमराज के पैर लगातार धंस रहे थे। कांवरिया व अन्य कर्मचारियों ने तुरंत हेमराज को रस्सी बांधी ताकि और अंदर न धंसे। इस बीच जेसीबी से मिट्टी हटाई और दो-तीन कर्मचारी अंदर कूदे। कुछ समय बाद उसे भी निकाल लिया गया। पंचम की फैल के जोनल अधिकारी शांतिलाल यादव ने बताया हेमराज के पैर का एक्स-रे करवाया गया। दोनों की हालत सामान्य है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn